Oliver Kiljunen
Ura

Kiljunen on KJT:n kasvatti. Hän siirtyi juniorina sittemmin Jokereihin. Kiljunen oli kaudella 2013–2014 C-nuorten SM-karsinnoissa 11 syöttöpisteellään joukkueen paras syöttäjä Sami Moilasen kanssa. Kaudeksi 2014–2015 hän siirtyi KJT-Haukkojen B-nuorten Mestisjoukkueeseen, josta Kiljunen palasi kaudeksi 2015–2016 Jokereihin pelaamaan B-nuorten SM-sarjaa. Kaudeksi 2016–2017 hän palasi taas KJT-Haukkoihin pelaamaan A-nuorten Mestistä. Kiljunen voitti joukkueen sisäisen piste-, maali- ja syöttöpörssin tehoilla 17+28=45. Kiljunen debytoi samalla kaudella myös Järvenpään Haukkojen miesten II-divisioonajoukkueessa, jossa hän pelasi yhden ottelun tehden yhden syöttöpisteen.
Kaudeksi 2017–2018 Kiljunen siirtyi Kiekko-Vantaan A-nuorten Mestisjoukkueeseen, jossa hän voitti kauden päätteeksi mestaruuden. Kaudella 2018–2019 Kiljunen oli A-nuorten Mestiksen alkusarjassa joukkueen paras pistemies ja syöttäjä tehoilla 10+28=38. A-nuorten SM-liigan alemmassa loppusarjassa hän oli tehoilla 6+15=21 Kiekko-Vantaan paras syöttäjä Samu Poutasen kanssa ja he jakoivat sisäisen pistepörssin toisen sijan edellään Niko Lottanen. Kiljunen debytoi samalla kaudella myös seuran Mestis-joukkueessa, jossa hän pelasi kuusi runkosarjaottelua tehden yhden syöttöpisteen.
Huhtikuussa 2019 Kiljunen teki Kiekko-Vantaan Mestis-joukkueen kanssa tryout-sopimuksen. Elokuussa hän sai joukkueeseen 1+1-vuotisen sopimuksen. Kiljunen pelasi siellä varsinaisella tulokaskaudellaan 2019–2020 42 runkosarjaottelua tehopistein 8+13=21 ja hän keräsi teholukeman +16, mikä oli Kiekko-Vantaan toiseksi paras Harri Kainulaisen jälkeen. Huhtikuussa 2020 seura käytti Kiljusen sopimuksessa olleen option ja teki vuoden mittaisen jatkosopimuksen hänen kanssaan. Kaudella 2020–2021 Kiljunen oli tehoilla 16+12=28 Kiekko-Vantaan paras maalintekijä ja kolmanneksi paras pistemies. Hän jakoi koko Mestiksen maalipörssin kolmannen sijan KeuPa HT:n Matias Varttisen ja Hokin Samu Pyykkösen kanssa sekä pistepörssin 11. sijan SaPKoa ja IPK:ta edustaneen Matias Lainion sekä KeuPa HT:n Oula Kuuren kanssa.
Toukokuussa 2021 Kiljunen teki vuoden mittaisen ja syyskuun loppun asti kestävän tryoutin sisältävän sopimuksen SM-liigajoukkue Hämeenlinnan Pallokerhon kanssa. Hän teki liigadebyyttinsä kauden 2021–2022 avauskierroksella 10. syyskuuta 2021 Tapparaa vastaan. Kiljunen merkittiin HPK:n 13. hyökkääjäksi. Hän sai ottelussa jääaikaa 2.26 minuuttia. Koejaksonsa päätteeksi Kiljunen sai HPK:n loppukauden kattavan sopimuksen. Hän teki liigauransa avausmaalin 19. tammikuuta 2022 vieraissa JYPiä vastaan. Vesa Ponto valitsi Kiljusen ottelun Alumnien tähtien kolmostähdeksi. Hän pelasi tulokaskautensa aikana kaikkiaan 40 runkosarjaottelua tehopistein 4+7=11 ja kaksi playoff-ottelua ilman tehopisteitä. Kiljunen pelasi kauden aikana myös viisi ottelua lainalla Mestis-joukkue Forssan Palloseurassa. Tammikuussa 2022 hän teki HPK:n kanssa vuoden mittaisen jatkosopimuksen. Kaudella 2022–2023, marraskuussa 2022 Kiljunen joutui yli kahdeksi kuukaudeksi sivuun loukkaantumisen vuoksi. Hän palasi kaukaloihin tammikuussa 2023.
Kaudeksi 2023–2024 Kiljunen siirtyi 1+1-vuotisella sopimuksella Pelicansiin. Hän oli alkukauden sivussa loukkaantumisen vuoksi, kunnes Kiljunen palasi kaukaloihin marraskuun 2023 lopulla. Kiljusen rooli Pelicansissa jäi lopulta kuitenkin pieneksi ja hän pelasi joukkueessa vain kymmenen ottelua ilman tehopisteitä, kunnes siirtotakarajalla helmikuussa 2024 hänen sopimuksensa purettiin yhteisymmärryksessä. Seuraavana päivänä Kiljusen uutisoitiin siirtyvän loppukaudeksi monikansallisen ICE Hockey Leaguen slovenialaisjoukkue HK Olimpija Ljubljanaan. Hän edusti joukkuetta myös Slovakian liigan pudotuspeleissä, jotka päättyivät mestaruuteen.
Lokakuussa 2024 Kiljunen palasi kuukauden loppuun asti kestävällä sopimuksella Kiekko-Vantaan Mestis-joukkueeseen oltuaan ilman sopimusta alkukauden 2024–2025. Marraskuussa seura tiedotti hänen jatkavan toistaiseksi voimassa olevalla sopimuksella. Saman kuun lopulla Kiljunen siirtyi loppukauden kattavalla sopimuksella Tanskan Metal Ligaenin Aalborg Piratesiin.